Helperknapp
Den Helperknapp ass e Lieu-dit ëstlech vun der Uertschaft Bëschdref, an der Gemeng Helperknapp.

Et ass e klengen Zeiebierg, den héchste Punkt läit op 393 Meter.

Op 379 m Héicht entspréngt eng Quell an enger klenger Kapell, déi wéinst der Willibrordusstatu niewendrun Willibrorduskapell genannt gëtt. D'Plaz bei der Quell ass warscheinlech schonn a gallo-réimescher Zäit zu reliéisen Zwecker benotzt ginn, jiddefalls deiten e puer Fondstécker aus der direkter Ëmgéigend dorop hin. Am 17. Joerhonnert huet den Alexander Wiltheim op där Plaz nach en Altor mat Ofbildunge vum Herkules, der Ceres an der Isis gesinn.

Zirka 40 m nërdlech vun der Quell steet op engem fréiere Kierfecht d'Gehaanskapell. Den Helperknapp war fréier Sëtz vun der Par Helpert. Am 17. Joerhonnert war de Klackentuerm vun der deemoleger Parkierch d'Wunnecht vun engem Eremit. Géint 1735 gouf no beim Kierfecht souguer en Haus gebaut, wou zwéin Eremite wunne konnten.

Um Helperknapp war fréier och all Joer e grousse Maart, den Helpermaart.

Op Päischtméindeg, dem Virowend vun der Iechternacher Sprangpressessioun, ass all Joer eng Pressessioun op den Helperknapp.

Den Helperknapp steet zanter dem 20. Januar 1939 op der Lëscht vun de Monuments classés.

Nom Helperknapp genannt
"Gemeng Helperknapp" déi nei Gemeng zu Lëtzebuerg, déi den 1. Januar 2018 aus der Fusioun vun de Gemenge Béiwen-Atert an Tënten entstanen ass.

Kuckt och 
 Gehaanskapell um Helperknapp
 Helpermaart
 Karel de Groussen um Helperknapp
 Lëscht vun den nationale Monumenter an der Gemeng Helperknapp
 Tumulus um Bill

Um Spaweck 

 Den Helperknapp an d'Kapell op der Websäit vum Service des sites et monuments
 Den Helperknapp op der Websäit "luxalbum.com"

Bierger zu Lëtzebuerg
Gemeng Helperknapp
Häff a Lieu-diten zu Lëtzebuerg
National Monumenter a Landschaften zu Lëtzebuerg